Suomalaisten pienpanimoiden oluet olisivat kysyttyjä ulkomailla, mutta tarjontaa ei juurikaan ole. Porilainen pienpanimo lähetti ensimmäisen olutlastin Viroon viime viikolla. Ruosniemen oluet ovat edelläkävijöitä käsityöoluiden ystävien suosimissa kaupoissa.

Ruosniemen Panimo aloitti oluen viemisen Viroon viime viikolla. Sitä myydään nyt ensimmäisenä suomalaisena pienpanimo-oluena Tallinnan ja Haapsalun Uba ja Humal -kaupoissa. Vasta yksittäiset suomalaispanimot ovat vieneet tuotteitaan ulkomaille, kertoo Pienpanimoliiton puheenjohtaja Mika Tuhkanen.

– Vienti on tällä hetkellä erittäin vähäistä. Olemme niin pieniä toimijoita, että kotimaan markkinoillakin riittää tilaa. Jos vientiin lähtee mukaan, tuotannon pitää kasvaa huomattavasti, Tuhkanen toteaa.

Kysyntää riittää

Mika Tuhkanen uskoo, että oluille riittäisi kysyntää, jos joku niitä vientiin tarjoaisi.

– Panimoillamme on hyvä maine laadullisesti. Suomalainen luonto luo tuotteille vielä lisäarvoa, Tuhkanen toteaa.

Ruosniemen Panimon toimitusjohtaja Juho-Matti Karpaleen mukaan maahantuojat ovat olleet kiinnostuneita heidän oluistaan.

– Suomesta viedään ulkomaille erittäin vähän pienpanimo-olutta ja toivomme vilpittömästi, että esimerkkimme kannustaa myös kollegoitamme ottamaan rohkeasti askelia Suomen rajojen ulkopuolelle, Karpale kertoo panimon tiedotteessa.

Ruosniemen Panimo kasvattaa syksyn aikana tuotantokapasiteettinsa yli kaksinkertaiseksi vastatakseen kysynnän kasvuun.